## Pravilnik o načinu uporabe lovačkog oružja i naboja

### NN 123/1999 (25.11.1999.), Pravilnik o načinu uporabe lovačkog oružja i naboja

# MINISTARSTVO POLJOPRIVREDE I ŠUMARSTVA

Na temelju članka 65. stavka 6. Zakona o lovu ("Narodne novine", broj
10/94. i 29/99.) ministar poljoprivrede i šumarstva donosi

## PRAVILNIK

### O NAČINU UPORABE LOVAČKOG ORUŽJA I NABOJA

I. OPĆE ODREDBE

Članak 1.

Ovim Pravilnikom propisuje se način uporabe lovačkog oružja i naboja.

Članak 2.

Lovačko oružje u smislu ovoga Pravilnika, jest dugačko vatreno oružje
- lovačke puške, i to:

1. repetirke s užljebljenim i glatkim cijevima;

2. prelamače s užljebljenim i glatkim cijevima i njihove kombinacije;

3. poluautomatske puške s užljebljenim i glatkim cijevima ako su tako
uređene da mogu u spremište primiti najviše dva naboja;

4. cijevni umetak.

Iznimno od stavka 1. ovoga članka, lovačko je oružje i kratko vatreno
oružje - lovački pištolj odnosno lovački revolver za zadavanje samilosnog
hica u odstrjelu, koji nije manjeg kalibra od 7,62 mm, a naboji mu razvijaju
kinetičku energiju veću od 300 džula.

Članak 3.

Lovački naboj u smislu ovoga Pravilnika, jest cjelovit naboj koji ujedinjuje
čahuru, kapslu, barut, zrno odnosno sačmu.

Zrno iz stavka 1. ovoga članka, mora biti izrađeno tako da se pri udarcu
u divljač odgovarajuće deformira te se najveći dio kinetičke energije odlaže
u tijelu divljači.

Sačma iz stavka 1. ovoga članka mora biti odgovarajuće krupnoće da pri
najvećoj dopuštenoj daljini strijeljanja osigura zadovoljavajuću gustoću
posipa i učinak na divljač.

Uređaji za zaptivanje, čepovi, košuljice i poklopci, sastavni su dijelovi
lovačkog naboja.

Članak 4.

Za odstrjel pojedine vrste divljači dopušteno je rabiti samo lovačko
oružje i naboje u skladu s odredbama ovoga pravilnika.

Ovlaštenik prava lova može zahtijevati, prije početka lova, da se prethodno
provjeri preciznost kod lovačkog oružja s užljebljenim cijevima.

Osoba odgovorna za lov odredit će strelište ili drugo mjesto u lovištu,
gdje će se obaviti prethodna provjera preciznosti lovačkog oružja iz stavka
2. ovoga članka.

Iznimno od stavka 1. ovoga članka, lovačko oružje i naboji mogu se rabiti
pri obavljanju lovočuvarske službe, u skladu s odgovarajućim Pravilnikom.

II. NAČIN UPORABE LOVAČKOG ORUŽJA I NABOJA

Članak 5.

Lovačko oružje i naboji mogu se rabiti ako njihova uporaba ne ugrožava
sigurnost ljudi ili imovine.

Lovačko oružje ne smije se nositi bez oružnog lista i osobne iskaznice
ili druge isprave o istovjetnosti osobe.

Lovačko oružje ne smije se rabiti izvan lovišta, strelišta ili drugih
mjesta koja su određena za vježbe gađanja.

Članak 6.

Lovačko oružje i naboji rabe se u skladu s pravilima lova i lovnom etikom.

Uporabu lovačkog oružja u odstrjelu pojedine vrste divljači određuje
osoba odgovorna za lov, u skladu s odredbama Zakona o lovu i ovoga Pravilnika
te smjernicama lovnogospodarske osnove.

Odgovorna osoba za provođenje lova određuje vrijeme punjenja i pražnjenja
lovačkog oružja.

Kretanje javnim cestama u lovištu i izvan lovišta dopušteno je samo
s praznim lovačkim oružjem u navlaci ili zaštitnoj kutiji.

Članak 7.

Sudionici lova dužni su poštivati pravila uporabe lovačkog oružja i
naboja u lovu koje određuje osoba odgovorna za lov, a u protivnom ne mogu
sudjelovati u lovu.

Članak 8.

Lovačko oružje i naboje nije dopušteno rabiti u vrijeme smanjene vidljivosti
uzrokovane klimatskim nepogodama (padaline, magla, vjetar i sl.) te noću.

Kao noćno vrijeme drži se razdoblje od dva sata nakon zalaska sunca
do dva sata prije izlaska sunca.

Iznimno od stavka 1. ovoga članka, lovačko oružje i naboje dopušteno
je rabiti noću samo za vrijeme mjesečine, koja omogućava prethodno osmatranje,
pri odstrjelu medvjeda, divlje svinje, čaglja, lisice, jazavca, tvora i
kune.

Članak 9.

Zabranjena je uporaba lovačkog oružja i naboja u neposrednoj blizini
lovnogospodarskih objekata te na manje od 200 m udaljenosti od njih, osim
u slučaju obavljanja sanitarnog odstrjela.

Članak 10.

Kod odstrjela krupne divljači, sudionici lova mogu rabiti lovačko oružje
s užljebljenim cijevima i naboje uz poštivanje propisanih uvjeta, kako
slijedi:

|  |  |  |  |
| --- | --- | --- | --- |
| **Vrsta divljači** | **Najmanja  dopuštena ki-   netička energija        zrna na 100 m   (džula)** | **Najmanja  dopuštena           težina  zrna  (grama)** | **Najveća**   **dopuštena**            **daljina**   **strijeljanja**   **(metara)** |
| srna i mladunčad   ostalih vrsta   krupne divljači | 1.000 | 3,24 | 150 |
| muflon, divokoza   i jelen aksis | 2.000 | 4,80 | 200 |
| jelen, jelen lopatar   i divlje svinje | 2.500 | 8,20 | 150 |
| medvjed | 3.500 | 11,50 | 100 |

Iznimno od odredbe stavka 1. ovoga članka pri odstrjelu divlje svinje
dopuštena je upotreba zrna iz lovačke puške sačmarice, a najveća dopuštena
daljina strijeljanja je 40 metara.

Članak 11.

U odstrjelu sitne divljači sudionici lova mogu rabiti lovačko oružje
s glatkim cijevima i naboje, uz poštivanje propisanih uvjeta, kako slijedi:

|  |  |  |
| --- | --- | --- |
| **Vrsta divljači** | **Dopušten    promjer sačme         (milimetara)** | **Najveća dopuštena**        **daljina strijeljanja**   **(metara)** |
| lisica, čagalj, jazavac | 3,5-4,5 | 50 |
| guske divlje,   divlja mačka, zec | 3,0-4,0 | 50 |
| kune, lasica mala, tvor,   mungos, fazani - gnjetlovi,   patke divlje, liska crna,   vrana siva | 3,0-3,5 | 40 |
| jarebice, trčka skvržulja,   prepelice, šljuke, golub   divlji, vrana gačac, svraka,   šojka, čavka zlogodnjača,   kunići divlji, puh | 1,7-3,5 | 35 |

Iznimno od stavka 1. ovoga članka, lisicu, jazavca, čaglja, d. mačku,
jazavca, vranu sivu, vranu gačca, svraku i šojku dopušteno je odstrjeliti
i lovačkim oružjem s užljebljenim cijevima najmanjeg kalibra 22 long rifle.

Na ranjenu divljač dopušteno je strijeljati i s veće udaljenosti od
dopuštene.

Članak 12.

Ovaj Pravilnik stupa na snagu osmog dana od dana objave u "Narodnim
novinama".

Klasa: 323-04/99-01/397
Urbroj: 525-03-99-01
Zagreb, 15. studenoga 1999.

Ministar
**mr. sc. Ivan Đurkić,** v. r.

Pravilnik, NN 123/1999-1977
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)